Narodna skupština
20091022

Dame i gospodo narodni poslanici, na osnovu člana 147. Poslovnika Narodne skupštine Republike Srbije, zajedno sa kolegama iz poslaničke grupe ''Napred, Srbijo'' Srpske napredne stranke podneo sam amandman na Predlog zakona o dijaspori i Srbima u regionu. Ovo je čisto tehnički amandman, kojim se zahteva da se prilikom prijave za učešće na konkurs za sufinansiranje projekata pored ostalih podataka koje je predlagač zakona predvideo, navedete i naziv projekta, analizu stanja i analizu efekata. U obrazloženju ste naveli da je rešenje sadržano u članu 6. stav 2. Predloga zakona dovoljno precizno i jasno definisalo osnovne elemente prijave za konkurse za sufinansiranje projekata. Vama je, gospodine ministre, dovoljno precizno da sufinansirate projekte koji nemaju čak ni ime. Kako ćete te projekte voditi? Kako ćete sutra izaći u medije i pohvaliti se da ste sufinansirali neki šifrovani, bezimeni projekat? Ja sam po struci diplomirani mašinski inženjer, u struci sam se susreo sa nebrojeno projekata i, verujte, svaki od njih je imao ime. Da li ste prilikom izrade ovog predloga zakona napravili model i videli kako će ta prijava za sufinansiranje da izgleda?